Source: https://www.jogiforum.hu/hirek/18002
Timestamp: 2020-03-28 08:45:41
Document Index: 1481313

Matched Legal Cases: ['Bíróság\n', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

A Magyar Gárda következő tárgyalása | hírek | Jogi Fórum ﻿
A Magyar Gárda következő tárgyalása
2008.06.19. Jogi Fórum / Fővárosi Bíróság
A Fővárosi Bíróság a mai napon az előtte folyamatban lévő, a Fővárosi Főügyészség által a Magyar Gárda Hagyományőrző és Kulturális Egyesület ellen társadalmi szervezet megszüntetése miatt indított polgári peres eljárás soron következő tárgyalásról közleményben tájékoztatta a sajtó munkatársait és az érdeklődőket.
A következő tárgyalási nap 2008. június 30. napján 10 órakor lesz a Fővárosi Bíróság földszint 30. számú tárgyalótermében.
A tárgyalóteremben 63 ülőhely áll rendelkezésre.
A tárgyaláson való részvétel a tárgyalóterem korlátozott befogadó képessége miatt mind a sajtó munkatársai, mind pedig az érdeklődők részére regisztrációhoz kötött.
A Bíróság a tárgyalóteremben elsődlegesen a sajtó részére biztosít ja a bejutást, és csak az ezután fennmaradó helyekre regisztrál az egyéb érdeklődőket.
A Bíróság felkéri a sajtó munkatársait, hogy a tárgyalásra feltétlenül hozzák magukkal a Fővárosi Bíróság által kiállított Tudósítói Igazolványukat vagy a munkahelyük által kiállított sajtóigazolványukat, ennek hiánya a tárgyalásra való bejutást megnehezítheti.
A jelentkezéseket a Fővárosi Bíróság Sajtó- és Nemzetközi Kapcsolatok Titkárságához kell eljuttatni elektronikus úton a sajto@birosag.hu e-mail címre vagy faxon a 354-6099-es számra 2008. június 23. napján 16.00 óráig.
A megadott időponton túl jelentkezőket a Bíróságnak nem áll módjában regisztrálni.
A regisztráció a kérelmek beérkezésének sorrendjében történik.
Amikor a tárgyalótermi férőhelyek számának megfelelő mennyiségű regisztrációs kérelem beérkezett, a további kérelmeket a Bíróság akkor is visszautasítja, ha a regisztrációs idő még nem telt el.
A jelentkezésben fel kell tüntetni a résztvevő nevét, a képviselt sajtóorgánum nevét, valamint azt, hogy milyen minőségben kíván részt venni a tárgyaláson (újságíró, fotós, operatőr, stáb tagja).
Magánszemély esetében a név megjelölése szükséges.
A tárgyalást megelőzően a tárgyalóterembe érkezési sorrendben elsőként a regisztrációval rendelkező újságírók, majd azt követően a regisztrációval rendelkező érdeklődők léphetnek be.
Azon érdeklődőknek, akik regisztrációval nem rendelkeznek kizárólag a Bíróság épületén kívül várakozhatnak, melynek biztosítása a helyszínen lévő biztonsági szolgálat és rendőrség feladata lesz.